Om te sê jy is jammer ... | News24
Om te sê jy is jammer ...
ONS almal is feilbare mense. Ook Christene moet erken: “Die goeie wat ek wil doen, die doen ek nie, maar die slegte wat ek nie wil doen nie, dit doen ek.” Romeine 7:19 Dis nie maklik om te sê jy is jammer nie. Om te erken dat jy verkeerd was laat mense voel dat hulle beheer oor ‘n situasie verloor het.
Baiekeer is dit ook te make met trots. Ek voel dat om jammer te sê my sal verneder- dit laat jou voel soos ‘n verloorder. Ander kere het dit dood eenvoudig te make met selfhandhawing, ‘n gebrek aan erkentlikheid, ‘n gebrek aan ware sondebesef.
Ek wil nie erken dat ek God se genade nodig het nie, daarom kan ek ook nie genade aan ander uitdeel nie. Om egter te kan sê dat jy jammer is, om verskoning te vra, is goed vir ons verhouding met God en ons verhouding met mekaar.
As jy nie jou skuld kan bely nie stagneer jy as mens. Dit is goed en bevrydend om teenoor jouself te kan erken, ek is feilbaar, dan hoef jy nie die heeltyd te probeer presteer nie. Dit is goed om teenoor ander te erken dat jy ‘n fout gemaak het, want dit kan die ander party laat besef dat jy jul verhouding belangrik genoeg ag. Dit is veral goed om teenoor God te erken dat jy feilbaar is en Sy genade nodig het.
Nog voor jy kon skuld bely, druk Hy jou aan die bors. Ekskuus sê is nooit goedkoop nie. Die storting van bloed, die van Jesus Christus, was nodig om ons van al ons sondeskuld te reinig (1 Johannes 1:9). As ons opreg voor God erken dat ons Sy hart en die van ander gebreek het, ontvang ons die versekering, dis klaar weggedra aan die kruis op Golgota.
Is daar iemand vir wie jy moet gaan jammer sê hierdie week? Moenie uitstel nie, Môre is te laat.